Document ID: 32009D0140

KOMISIJOS SPRENDIMAS
2009 m. vasario 10 d.
dėl standarto EN 3-9:2006 „Nešiojamieji ugnies gesintuvai - 9 dalis: papildomi reikalavimai EN 3-7 dėl CO2 gesintuvų atsparumo slėgiui“ nuorodos neskelbimo pagal Direktyvą 97/23/EB
(pranešta dokumentu Nr. C(2009) 666)
(Tekstas svarbus EEE)
(2009/140/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gegužės 29 d. Europos Parlamento ir Tarybos direktyvą 97/23/EB dėl valstybių narių įstatymų dėl slėginės įrangos suderinimo (1), ypač į jos 6 straipsnį,
atsižvelgdama į nuolatinio komiteto, įsteigto remiantis 1998 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus, reglamentus ir informacinės visuomenės paslaugų taisykles teikimo tvarką (2), 5 straipsniu, nuomonę,
kadangi:
(1)
Direktyvoje 97/23/EB nustatyta, kad slėginė įranga ir agregatai gali būti pateikti rinkai ir pradėti eksploatuoti tik su sąlyga, kad jie yra tinkamai sumontuoti ir prižiūrimi bei naudojami pagal savo paskirtį ir jei jie nekelia pavojaus asmenų sveikatai ir saugai ir, tam tikrais atvejais, naminiams gyvūnams ir turtui.
(2)
Slėginė įranga ir agregatai laikomi atitinkančiais pagrindinius Direktyvos 97/23/EB I priede išdėstytus reikalavimus, jei jie atitinka darniuosius standartus perkeliančius nacionalinius standartus, kurių nuorodų numeriai buvo paskelbti Europos Sąjungos oficialiajame leidinyje.
(3)
Pagal Direktyvos 97/23/EB 6 straipsnį Švedija pateikė oficialų prieštaravimą dėl 2006 m. lapkričio 2 d. Europos standartizacijos komiteto (CEN) priimto standarto EN 3-9:2006, kurio nuorodos dar neskelbtos Europos Sąjungos oficialiajame leidinyje.
(4)
Švedija mano, kad standarto EN 3-9:2006 4, 5.1, 5.2, 5.4, 6 ir 8 skirsniai neatitinka pagrindinių Direktyvos 97/23/EB reikalavimų.
(5)
Atsižvelgdama į EN 3-9:2006 4 skirsnį (medžiagos), Švedija mano, kad išdėstyta tik bendra informacija, todėl neįmanoma pateikti techninių sprendimų, susijusių su Direktyvos 97/23/EB I priedo 4 skirsnyje nustatytais reikalavimais dėl medžiagų. Atsižvelgiant į tai, tikslus medžiagų parinkimas yra esminis veiksnys, kad būtų laikomasi esminių slėginės įrangos saugos reikalavimų, kaip nurodoma atitinkamame M/071 įgaliojime, suteiktame CEN.
(6)
Standarto EN 3-9:2006 4 skirsnyje nenurodomos naudotinų medžiagų rūšys. Standarte tik draudžiama naudoti nemetalines medžiagas valdymo įtaisų korpusuose ir reikalaujama, kad sudedamųjų dalių medžiagos, kurios gali liestis su turiniu, būtų suderinamos tiek su turinio, tiek su kitų sudedamųjų dalių medžiagomis. Todėl, nesant konkrečių techninių specifikacijų, EN 3-9:2006 4 skirsnio negalima laikyti atitinkančiu Direktyvos 97/23/EB I priedo 4 punkto reikalavimus.
(7)
Atsižvelgdama į standarto EN 3-9:2006 5 skirsnį (projektavimas) ir ypač į 5.1 ir 5.2 punktus, Švedija mano, kad juose nepateikti techniniai CO2 rezervuarų projektavimo reikalavimai, kuriais būtų nustatytas atitinkamas stiprumas, susijęs su gebėjimu išlaikyti slėgio apkrovą. Švedija mano, kad šios nuostatos neatitinka Direktyvos 97/23/EB I priedo 2.3 ir 2.9 punktų.
(8)
Standarto EN 3-9:2006 5.1 ir 5.2 punktuose nepateikti nei konkretūs reikalavimai dėl valdymo įtaiso cilindro projektavimo, nei išsamus techninis sprendimas, kuriuo būtų užtikrintas saugus pripildymas ir išleidimas. Todėl šie punktai yra nepakankamai išsamūs, kad būtų laikomi atitinkančiais Direktyvos 97/23/EB I priedo 2.3 punkto reikalavimus dėl saugios priežiūros ir naudojimo ir 2.9 punkto reikalavimus dėl saugaus pripildymo ir išleidimo.
(9)
Švedija taip pat mano, kad standarto EN 3-9:2006 5.4 skirsnis neatitinka Direktyvos I priedo 2.11.2 punkto.
(10)
Standarto EN 3-9:2006 5.4 skirsnyje teigiama, kad gesintuvo saugos įtaisai su trūkiąja membrana turi būti aktyvuoti, kai slėgis yra 10 % didesnis nei didžiausias leidžiamas slėgis Ps ir bandymo slėgis, nurodytas barais. Standarte trūkioji membrana yra klasifikuojama kaip saugos įtaisas. Tačiau trūkioji membrana nėra tipinis slėgį ribojantis įtaisas, tai - pagalbinis saugos įtaisas, skirtas mažinti žalą perpildymo arba perkaitimo atveju. Be to, Direktyvos 97/23/EB I priedo 2.11.2 punkte dėl slėgį ribojančių įtaisų nustatytas reikalavimas, kad šie įtaisai būtų suprojektuoti taip, kad slėgis visą laiką negalėtų viršyti didžiausio leidžiamo slėgio Ps ir kad slėgis trumpai galėtų viršyti Ps ir netgi tuo atveju - tik 10 %. Todėl antras skirsnis negali būti laikomas atitinkančiu Direktyvos 97/23/EB reikalavimus.
(11)
Švedijos nuomone, standarto EN 3-9:2006 6 skirsniu (surinktas gesintuvas) siekiama pagal ZA priedą užtikrinti Direktyvos 97/23/EB I priedo 2.8 punkto (agregatai) reikalavimų laikymąsi. Tačiau tos direktyvos I priedo 2.8 punktas yra labiau susijęs su projektavimu, o ne su gesintuvo komplekto dalių gamyba.
(12)
Direktyvos I priedo 2.8 punkte nustatyti agregatų projektavimo reikalavimai, kuriais siekiama užtikrinti skirtingų sudedamųjų dalių tinkamumą, jų sujungimą ir sumontavimą į bendrą visumą. Tos direktyvos I priedo 3 punkte nustatyti išsamūs su gamyba susiję reikalavimai.
(13)
Standarto EN 3-9:2006 6 skirsnyje nėra nustatyti su projektavimu susiję konkretūs reikalavimai. Jame pateikta bendresnio pobūdžio informacija apie projektavimą ir gamybą, tačiau to nepakanka, kad jį būtų galima laikyti atitinkančiu Direktyvos 97/23/EB I priedo 2.8 punkto reikalavimus. Be to, kadangi šio skirsnio turinys nesutampa su atitinkamais direktyvos reikalavimais, tai gali sukelti painiavą.
(14)
Galiausiai, Švedija mano, kad standarto EN 3-9:2006 8 skirsnis neatitinka Direktyvos 97/23/EB I priedo 3.3 punkto reikalavimų, nes jame nėra dviejų iš svarbiausiųjų parametrų, t. y. didžiausio leidžiamo slėgio Ps ir didžiausios leidžiamos temperatūros.
(15)
Direktyvos 97/23/EB I priedo 3.3 punkte pateikti išsamūs slėginės įrangos žymėjimo ir ženklinimo etiketėmis reikalavimai. Tai apima informaciją apie svarbiausias didžiausias ir mažiausias leidžiamas ribas, taikomas visai slėginei įrangai.
(16)
Standarto EN 3-9:2006 8 skirsnyje pateikiami didžiausio leidžiamo slėgio Ps žymėjimo reikalavimai, tačiau nenurodoma mažiausia ir didžiausia leidžiama temperatūra (TSmin/TSmax). Todėl to nepakanka, kad jis būtų laikomas atitinkančiu Direktyvos 97/23/EB I priedo 3.3 punkto reikalavimus.
(17)
Be to, bendrai vertinant standarto EN 3-9:2006 struktūrą ir turinį, nėra aišku, ar jis skirtas tik agregatų projektavimo reikalavimams (nešiojamieji slėginiai gesintuvai) ar taip pat ir agregato sudedamųjų dalių projektavimo bei gamybos etapams. Yra pagrindo atsirasti painiavai dėl standarto taikymo srities ir jo nuostatų santykio su esminiais Direktyvos 97/23/EB reikalavimais.
(18)
Todėl remiantis EN 3-9:2006 vertinimu, konsultacijų su nacionalinėmis institucijomis, CEN ir pramonės įmonėmis metu gauta informacija ir visų susijusių aspektų vertinimu, laikoma, kad darnusis standartas EN 3-9:2006 neatitinka atitinkamų Direktyvos 97/23/EB esminių reikalavimų.
(19)
Todėl standarto EN 3-9:2006 nuorodos neturėtų būti skelbiamos Europos Sąjungos oficialiajame leidinyje,
PRIĖMĖ ŠĮ SPRENDIMĄ:
1 straipsnis
Standarto EN 3-9:2006 „Nešiojamieji ugnies gesintuvai - 9 dalis: Papildomi reikalavimai EN 3-7 dėl CO2 gesintuvų atsparumo slėgiui“ nuoroda neskelbiama standartų sąraše Europos Sąjungos oficialiajame leidinyje.
2 straipsnis
Šis sprendimas skirtas valstybėms narėms.
Priimta Briuselyje, 2009 m. vasario 10 d.

Labels: 1
20
7
18
15